Pranešimas žiniasklaidai

2025-04-16

**LAVA pristatė 2024 m. veiklos ir finansinę ataskaitą: augantis narių įsitraukimas, aktyvios iniciatyvos ir naujos narystės formos**

***Lietuvos atsakingo verslo asociacijos (LAVA) Visuotinio narių susirinkimo metu kovo pabaigoje buvo pristatyta LAVA 2024 m. veiklos ir finansinė ataskaita. Joje apžvelgti svarbiausi praėjusių metų darbai ir pristatytos strateginės kryptys, kuriomis remdamasi asociacija planuoja šių metų iniciatyvas.***

LAVA aktyviai įgyvendino 2024 m. nustatytas strategines kryptis: tvarumo specialistų bendruomenės telkimą, akademinės bendruomenės įtraukimą, institucinį bendradarbiavimą, komunikacijos stiprinimą ir naujų narių pritraukimą.

Per metus LAVA suorganizavo daug įvairių renginių: mokymus apie pasirengimą tvarumo ataskaitai, teminius pusryčius dėl Europos Sąjungos Bendrovės tvarumo atskaitomybės direktyvos įgyvendinimo, diskusiją apie emocinę sveikatą darbe, mažąjį miškasodį „Tvarumo pamoką miške“, pirmąjį Kalėdų renginį asociacijos nariams, bendradarbiavo rengiant „Baltic Sustainability Awards“ ir Šiaurės ir Baltijos šalių tvaraus verslo konferenciją.

2024 m. LAVA tęsė tradicija lankytis savo narių organizacijose. Tarp aplankytų įmonių – „Delfi“, „Lidl Lietuva“, „Reitan Convenience Lithuania“, „Telecentras“ ir „Lietuvos geležinkeliai“. Per vizitus buvo dalijamasi patirtimi, pristatomos tvarumo iniciatyvas, diskutuojama apie iššūkius ir gerąją praktiką.

LAVA pernai taip pat aktyviai stiprino savo komunikaciją: paskelbti 95 pranešimai asociacijos svetainėje, išplatinti 6 naujienlaiškiai, socialiniuose tinkluose paviešinta beveik 200 žinučių. Sukurta ir uždara LAVA narių „LinkedIn“ grupė, kurioje tvarumo specialistai gali bendrauti ir dalytis žiniomis.

„2024-ieji buvo augimo, atvirumo ir bendruomenės telkimo metai. Per šiuos metus LAVA veikla įgijo naujų krypčių – atvėrėme narystę fiziniams asmenims, pradėjome aktyviau viešinti karjeros galimybes tvarumo specialistams, organizavome daugiau praktinių mokymų ir diskusijų tvarumo temomis“, – pažymėjo LAVA direktorė Indrė Kavaliauskaitė.

Be jau minėtų veiklų, LAVA dalyvauja formuojant reguliacinę aplinką, teikdama pasiūlymus ir pastabas dėl įvairių teisės aktų. Asociacija pristato pozicijas rengiant ir tobulinant nacionalinius bei Europos Sąjungos teisės aktus, susijusius su tvarumu ir atsakingu verslu, vertina siūlomus pakeitimus ir dalyvauja diskusijose su politikos formuotojais. Tokiu būdu asociacija prisideda prie subalansuoto ir verslui palankaus reguliacinio pagrindo kūrimo.

**LAVA valdyboje – stipri ekspertų komanda**

Naujosios LAVA valdybos rinkimai sulaukė išskirtinio aktyvumo – kandidatūras pateikė net 32 ekspertai. Į valdybą trejų metų kadencijai išrinkta advokatų profesinės bendrijos „Triniti Jurex“ partnerė advokatė Jurgita Judickienė, nacionalinės plėtros įstaigos „Ilte“ tvarumo srities vadovas Tadas Kavaliauskas, UAB „Audifina“ tvarumo projektų vadovė, EFRAG DRCF (Skaitmeninės atskaitomybės konsultacinio forumo) narė Daiva Dėdinienė, UAB „Sustaiming“ direktorė, tvarumo ekspertė Nino Inasaridze, LTG grupės Organizacijos vystymo, įvairovės ir įtraukties vadovė Beatričė Skardžė, KTU ir ESDES finansų ir tvarumo prof. dr. Gerda Žigienė ir VĮ Valstybinių miškų urėdijos tvarumo vadovas Mantas Dapkus.

Pirmajame valdybos posėdyje pirmininke buvo paskirta Jurgita Judickienė, į šias pareigas išrinkta jau trečią kartą. „LAVA tampa ne tik asociacija, bet ir reikšminga tvarumo bendruomene. Džiaugiuosi galėdama toliau vadovauti valdybai ir tęsti pradėtus darbus kartu su stipria, įvairiapusę patirtį turinčia komanda. Mūsų tikslas – burti tvarumo ekspertus ir padėti įmonėms tvarumo kelyje“, – teigė Jurgita Judickienė.

**Naujos galimybės – individuali narystė, ženklinimas ir ekspertinės partnerystės**

2024 m. antrąjį ketvirtį LAVA žengė svarbų žingsnį atverdama duris individualiems nariams – asmenims, turintiems patirties ar išsilavinimą tvarumo srityje ir norintiems dalytis savo žiniomis. Individualūs nariai įsipareigoja prisidėti prie asociacijos veiklos, renginių bei viešinimo iniciatyvų.

Be to, LAVA nariams – tiek organizacijoms, tiek fiziniams asmenims – suteikta galimybė el. pašto parašuose naudoti specialų ženklą, žymintį narystę asociacijoje. Šis ženklas skatina tvarumo kultūrą ir leidžia viešai parodyti savo priklausymą atsakingo verslo bendruomenei.

Asociacija atnaujino bendradarbiavimą su 15 akademikų ir praktikų, kurių ekspertinės sritys apima aplinkosaugą, socialinę atsakomybę ir valdyseną (ESG). Taip pat palaikomi ryšiai su įvairiomis ministerijomis, verslo bei prekybos rūmais.

Bendradarbiavimas su Šiaurės šalių prekybų rūmais ir ambasadomis leidžia asociacijai identifikuoti aktualiausias tvarumo temas, suburti tvarumu besidominčius ekspertus iš Lietuvos ir užsienio, dalytis gerąja praktika ir aptarti galimas rizikas. 2024 m. lapkritį LAVA kartu su Norvegijos ir Lietuvos prekybos rūmais, Švedijos prekybos rūmais Lietuvoje, Suomijos ir Lietuvos prekybos rūmais bei Estijos prekybos rūmais Lietuvoje organizavo jau 11-ąją Šiaurės ir Baltijos šalių tvaraus verslo konferenciją ekomanipuliavimo įgyvendinant ESG politiką tema.

**Ateities kryptis – dar platesnė bendruomenė**

LAVA ir toliau siekia būti stipriausia tvarumo profesionalų platforma Lietuvoje. Asociacijos veikla grindžiama įtraukumu, bendradarbiavimu ir nuosekliu tvarumo principų diegimu.

„Nors praėję metai buvo išties transformaciniai – narių aktyvumas ir dalyvavimas renginiuose išaugo daugiau nei dvigubai, 2025-aisiais LAVA planuoja dar labiau stiprinti bendruomenės įsitraukimą, skatinti dalijimąsi gerąja praktika, tęsti edukacinę veiklą bei aktyviai prisidėti prie reguliacinių pokyčių – dalyvauti ministerijų ir kitų institucijų darbo grupėse, bendradarbiauti su Lietuvos Respublikos finansų, aplinkos, ekonomikos ir inovacijų ministerijomis, Žaliųjų finansų institutu ir kitomis suinteresuotomis organizacijomis, siekiant kurti atsakingam verslui palankią aplinką“, – pabrėžė LAVA valdybos pirmininkė Jurgita Judickienė.

Su metine LAVA ataskaita galima susipažinti asociacijos interneto svetainėje [www.atsakingasverslas.lt](http://www.atsakingasverslas.lt).